उस समय यह भी धारणा थी कि प्रत्येक प्रजाति को बनाते वक्त भगवान के मन में उसकी एक आदर्श शरीर रचना थी, इससे अलग अगर कुछ दिखाई देता है तो उसमें कुछ न कुछ दोष जरूर होगा.
डार्विन का जन्म सन् 1809 में श्रुसबरी (इंग्लैंड) के एक बेहद संपन्न परिवार में हुआ था. उनके पिता एक प्रसिद्ध डॉक्टर थे और वे चाहते थे कि डार्विन भी बड़ा होकर डॉक्टर बने. लेकिन डार्विन को तो शौक था कुत्तों का शिकार करने, चूहे पकड़ने का, घुड़सवारी का और प्रकृति की गहराई से जांच-पड़ताल करने का. जब उनकी उम्र केवल 22 साल थी, उन्हें एचएमएस बीगल नामक समुद्री जहाज के जरिए सफर कर दुनिया के अलग-अलग हिस्सों का भौगोलिक अध्ययन करने का सुनहरा मौका मिला. इस सफर की शुरुवात में डार्विन कट्टर रूप से धार्मिक रूढ़ियों से प्रभावित थे. तत्कालीन प्रचलित रूढ़ियों के मुताबिक सभी प्रजातियों को भगवान ने एक ही समय पर बनाया था और तबसे वे वैसी ही बनी हुई हैं. उस समय यह भी धारणा थी कि प्रत्येक प्रजाति को बनाते वक्त भगवान के मन में उसकी एक आदर्श शरीर रचना थी, इससे अलग अगर कुछ दिखाई देता है तो उसमें कुछ न कुछ दोष जरूर होगा. किसी भी प्रजाति के जीवों की यह प्रवृत्ति होती है कि वे सब एक जैसे, एक सांचे में ढले हुए हो. अगर कुछ विविधता दिखाई देती है तो वह सिर्फ एक विकृति भर है.